Léal Souvenir
Léal Souvenir (aliter Timotheus vel Imago viri) est parva tabula quercea oleo picta Iohannis de Eyck, pictoris Batavi. Hominem in tabula pictus non cognovimus, sed vultus eius proprius hominem verum ostendit, et non hominem idealem inter pictores Renascentiae septentrionalis usitatum; etiam vultus magnus et iucundus aliquantum cum corpore tenui discrepat. Lineamenta eius simplicia et rustica, sed cogitabunda descripta sunt. Nonnulli eruditi, ut Ervinus Panofsky, tristitiam in eius habito invenerunt. Homo socius satis magnus Philippi III, ducis Burgundiae, fuisse videtur, ut pictor aulae ducalis eum pingeret. Homo pictus sedet ante pluteum lapideum, tribus titulis inscriptum. Iohannes de Eyck non omnino linguas Graecas et Latinas comprehendebat et errores facere solebat, itaque haec inscriptiones varie ab eruditis leguntur. Primus titulus, Graece scriptus, est "TYΜ. ωΘΕΟC", qui fortasse, sed haud certe, cum nomine Timothei Milesii coniungendus est. Panofsky igitur postulavit hominem pictum fuisse clarum aulae Philippi musicum. Secundus titulus, "LEAL SOVVENIR" (Francogallice léal souvenir, 'fidelis memoria') indicat imaginem esse monumentum mortui. Tertius titulus continet nomen pictoris et diem confectionis: "Actu[m] an[n]o d[omi]ni.1432.10.die octobris.a.ioh[anne] de eyck". Quia haec verba ad linguam iurisprudentiae pertinere videntur, nonnulli eruditi censent hominem pictum fuisse iuris consultum vel quemdam ministrum iuridicialem Philippi. Tabula anno 1857 acquisita est a Pinacotheca nationali Londinii, ubi perpetuo ostenditur.